b'\n_START_ARTICLE_\nZlata Dimec\n_START_SECTION_\n\xc5\xa0olanje\n_START_PARAGRAPH_\nMaturirala je leta 1974 in se vpisala na Filozofsko fakulteto, kjer je \xc5\xa1tudirala franco\xc5\xa1\xc4\x8dino in primerjalno knji\xc5\xbeevnost. Leta 1978 je diplomirala iz primerjalne knji\xc5\xbeevnosti in se vzporedno vpisala na Pedago\xc5\xa1ko akademijo, kjer je leta 1982 diplomirala iz knji\xc5\xbeni\xc4\x8darstva. Po uvedbi visoko\xc5\xa1olskega \xc5\xa1tudija bibliotekarstva na Filozofski fakulteti je leta 1990 na Oddelku za bibliotekarstvo diplomirala z nalogo Katalogizacija neknji\xc5\xbenega gradiva v okviru mednarodnih standardov in priro\xc4\x8dnikov.\n_START_SECTION_\nDelo\n_START_PARAGRAPH_\nLeta 1982 se je zaposlila v knji\xc5\xbenici Zavoda za raziskavo materiala in konstrukcij v Ljubljani, leto kasneje 1983 pa je za\xc4\x8dela delati v Narodni in univerzitetni knji\xc5\xbenici kot katalogizatorka in urednica katalogov. Leta 1991 je za\xc4\x8dela delati kot redaktorica slovenskega vzajemnega kataloga, od leta 1998 do svoje smrti 2002 pa je delala v Dr\xc5\xbeavnem centru za raziskave in razvoj NUK kot raziskovalka za podro\xc4\x8dje katalogizacije._NEWLINE_Sodelovala je tudi v izobra\xc5\xbeevalnem programu NUK na podro\xc4\x8dju obdelave gradiv, pripravljala je delavnice v okviru Temeljnega knji\xc5\xbeni\xc4\x8darskega izobra\xc5\xbeevanja, Izobra\xc5\xbeevanja za delo v sistemu vzajemne katalogizacije in za uporabo sistema COBISS ter Permanentnega izobra\xc5\xbeevanja. Kot izpra\xc5\xa1evalka za predmet Notranja organizacija in delo knji\xc5\xbenic je sodelovala pri strokovnih bibliotekarskih izpitih, na Oddelku za bibliotekarstvo pa je od leta 1991 do 1998 vodila vaje pri predmetu Bibliotekonomija. Od leta 1990 je bila \xc4\x8dlanica Komisije za katalogizacijo v okviru Zveze bibliotekarskih dru\xc5\xa1tev Slovenije, od leta 1999 pa je bila predsednica komisije. Od leta 1992 je bila tudi \xc4\x8dlanica Terminolo\xc5\xa1ke komisije, od leta 1993 \xc4\x8dlanica Komisije za knji\xc5\xbenice pri Zavodu za odprto dru\xc5\xbebo. Delovala pa ni samo v Sloveniji, ampak je sodelovala tudi v mednarodnih organizacijah. Od leta 1997 je bila v okviru Mednarodne zveze bibliotekarskih zdru\xc5\xbeenj in ustanov (IFLA) \xc4\x8dlanica Stalnega odbora za katalogizacijo, Delovne skupine za revizijo, Delovne skupine za izpise na OPAC, Delovne skupine za revizijo GARE, leta 1999 tudi v Delovni skupini za pripravo ve\xc4\x8djezi\xc4\x8dnega slovarja na podro\xc4\x8dju katalogizacije. Sodelovala je v projektu Konzorcija evropskih znanstvenih knji\xc5\xbenic od leta 1996 kot \xc4\x8dlanica izvr\xc5\xa1nega odbora, od leta 1997 pa kot \xc4\x8dlanica Strokovne svetovalne skupine.'